**Likumprojekta "Grozījumi Finanšu instrumentu tirgus likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Finanšu instrumentu tirgus likumā" (turpmāk – projekts) mērķis ir ieviest Eiropas Parlamenta un Padomes Direktīvas (ES) 2017/828 (2017. gada 17. maijs), ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu, (turpmāk – Direktīva) prasības attiecībā uz šādiem jautājumiem: 1) akcionāru identificēšana, informācijas nodošana un akcionāru tiesību izlietošanas veicināšana; 2) institucionālo investoru, aktīvu pārvaldītāju un pilnvaroto padomdevēju pārredzamība; 3) akcionāru tiesības balsot par vadītāju atlīdzības politiku un atlīdzības ziņojumu; 4) akcionāru iesaiste saistīto pušu darījumu apstiprināšanā.  Projekts paredz akciju sabiedrībām tiesības noskaidrot savus akcionārus, kā arī iegūt to kontaktinformāciju. Akciju sabiedrībai ir tiesības prasīt informāciju par tās akcionāriem no jebkura starpnieku ķēdē esoša starpnieka. Projektā vispārīgi nostiprināts pienākums starpniekam veikt visus iespējamos pasākumus, lai veicinātu akcionāra tiesību izlietošanu, t. sk. piedalīšanos akcionāru sapulcē.  Projekts paredz veicināt institucionālo ieguldītāju un aktīvu pārvaldnieku darbības caurskatāmību jautājumos, kas saistīti ar ieguldījumiem akciju sabiedrību akcijās. Sniedzot portfeļa pārvaldības pakalpojumus un piedāvājot ieguldījumu veikšanu akciju sabiedrības akcijās, pakalpojuma sniedzējam būs pienākums izstrādāt un publiskot politiku, kurā tiks aprakstīts un skaidrots, kā investīciju stratēģijā tiek iekļauta akcionāra tiesību izmantošana šādu akciju sabiedrības pārvaldē. Projekts paredz arī pienākumu pilnvarotajiem padomdevējiem publiskot informāciju par tā darbībā piemērojamo kodeksu.  Projekts saistībā ar vadītāju atlīdzības politiku un ziņojumu, kā arī saistīto pušu darījumiem attiecas tikai uz tām akciju sabiedrībām, kuru akcijas ir iekļautas regulētajā tirgū. Projekts paredz, ka šādas akciju sabiedrības izstrādā valdes un padomes atalgojuma politiku un ziņojumu, kā arī publisko to.  Projekts precizē saistīto pušu darījumu publiskošanas termiņu un paredz pienākumu publiskot arī saistīto pušu darījumus ar meitas sabiedrību.  Projekts stāsies spēkā ne vēlāk kā 2019. gada 10. jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ievieš Direktīvas prasības. Direktīvas prasības ir jāievieš līdz 2019. gada 10. jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīvas regulējums ir vērsts uz to, lai sekmētu akcionāru ilgtermiņa iesaisti akciju sabiedrību pārvaldībā. Direktīvas minimālā prasība ir šo regulējumu attiecināt tikai uz tām sabiedrībām, kuras juridiskā adrese ir dalībvalstī un kuras akcijas atļauts tirgot regulētajā tirgū. Direktīva ietver vairākus jautājumu blokus, t. sk.:  1) akcionāru identificēšana, informācijas nodošana un akcionāru tiesību izlietošanas veicināšana;  2) institucionālo investoru, aktīvu pārvaldītāju un pilnvaroto padomdevēju pārredzamība;  3) akcionāru tiesības balsot par vadītāju atlīdzības politiku un atlīdzības ziņojumu;  4) akcionāru iesaiste saistīto pušu darījumu apstiprināšanā.  Direktīvas prasības ieviešamas nacionālajā normatīvajā regulējumā līdz 2019. gada 10. jūnijam. Vienlaikus Direktīvas regulējums saistībā ar akcionāru identificēšanu, informācijas nodošanu un akcionāru tiesību izlietošanas veicināšanu (Direktīvas 2007/36/EK 3.a, 3.b un 3.c pants) ir ieviešams 24 mēnešu laikā pēc tam, kad Eiropas Komisija ir izstrādājusi attiecīgus īstenošanas aktus. Eiropas Komisija pieņēma īstenošanas aktu 2018. gada 3. septembrī, tāpēc šie Direktīvas aspekti ir ieviešami ne vēlāk kā 2020. gada 3. septembrī.  Šobrīd Latvijā ir 21 akciju sabiedrība, kuras akcijas ir iekļautas regulētajā tirgū (Baltijas oficiālais saraksts un Baltijas otrais saraksts). Īpašais regulējums attiecībā uz regulētajā tirgū iekļautajiem finanšu instrumentiem, kā arī emitentiem ir iekļauts Finanšu instrumentu tirgus likumā (turpmāk – FITL). Savukārt Komerclikumā ietverts vispārīgs regulējums, kas attiecas uz visām akciju sabiedrībām un to akcionāru tiesībām.  **Atalgojuma politika un atalgojuma ziņojums**  Direktīva paredz regulējumu, kas vērsts uz akcionāru iesaisti vadītāju atlīdzības politikas noteikšanā, kā arī paredzēts pienākums sagatavot ikgadēju ziņojumu par iepriekšējo pārskata gadu attiecībā uz katram vadītājam individuāli izmaksāto atlīdzību. Direktīva paredz regulējumu sabiedrības vadītāju atalgojumam, jo atalgojums ir viens no sabiedrības galvenajiem instrumentiem, kā tiek ietekmēta un novērtēta sabiedrības vadītāju darbība, un ir svarīgi, ka kompetentās struktūras sabiedrībā atbilstīgā veidā nosaka atalgojuma politiku sabiedrībās un ka akcionāriem ir iespēja paust viedokli par savas sabiedrības atalgojuma politiku. Direktīva rada priekšnoteikumus akcionāru tiesību izmantošanai un akcionāru iesaistīšanai atalgojuma jautājumā. Informācijas atklāšana akcionāriem par vadītāju atalgojumu ir jo īpaši nepieciešama, lai viņi varētu novērtēt vadītāju atalgojumu un paust viedokli par vadītāju algas nosacījumiem un līmeni, kā arī par saikni starp algu un katra atsevišķa vadītāja sniegumu nolūkā nepieļaut tādas iespējamas situācijas, kad vadītāja atalgojuma apjoms nav pamatots, ņemot vērā konkrētā vadītāja sniegumu un sabiedrības darbības rādītājus. Savukārt atalgojuma politikas un ziņojuma publicēšana ir vajadzīga, lai ne tikai akcionāri, bet arī iespējamie ieguldītāji un ieinteresētās personas varētu novērtēt katra vadītāju atalgojumu, cik lielā mērā minētais atalgojums ir saistīts ar sabiedrības darbības rādītājiem un kā sabiedrība īsteno praksē savu atalgojuma politiku. Anonīmu atalgojuma ziņojumu publiskošana un publicēšana neļautu sasniegt minētos mērķus.  Atbilstoši Direktīvas 1. panta 2. punkta i) apakšpunktam ar terminu "vadītājs" Latvijas izpratnē ir saprotams kapitālsabiedrības valdes un padomes loceklis. Attiecībā uz akciju sabiedrībām, kuru akcijas iekļautas regulētajā tirgū, tiek piemēroti gan FITL, gan Komerclikuma noteikumi. Komerclikuma 268. panta pirmās daļas 9. un 11. punkts jau šobrīd paredz, ka tikai akcionāru sapulce ir tiesīga paredzēt atlīdzību padomes locekļiem, kā arī noteikt vispārējos principus veidus un kritērijus valdes un padomes locekļu atlīdzības noteikšanai. Līdz ar to, ja akciju sabiedrībā tiek izstrādāta valdes vai padomes atalgojuma politika, tad tās apstiprināšana jau šobrīd ir akcionāru sapulces kompetencē. Vienlaikus ne Komerclikums, ne FITL neparedz, ka atalgojuma politika būtu obligāti izstrādājama. Akciju sabiedrībām, kura akcijas iekļautas regulētajā tirgū, ir pienākums sagatavot paziņojumu par korporatīvo pārvaldību (FITL 56.2 pants), iekļaujot atsauci uz korporatīvās pārvaldības ieteikumiem, kurus akciju sabiedrība piemēro. NASDAQ Korporatīvās pārvaldības principi un ieteikumi to ieviešanā paredz akciju sabiedrībai ieteikumu ("ievēro vai paskaidro" princips) izstrādāt atalgojuma politiku, kurā nosaka valdes un padomes locekļiem piešķiramā atalgojuma vispārējos principus, veidus un kritērijus. Atbilstoši NASDAQ Korporatīvās pārvaldības principiem un ieteikumiem akcionāriem jābūt nodrošinātiem ar skaidru un izsmeļošu pārskatu par akciju sabiedrības pārvaldes institūciju locekļiem piemērojamo atalgojuma politiku. Akciju sabiedrībai būtu ieteicams reizi gadā sagatavot un publiskot atalgojuma ziņojumu. Ja kapitālsabiedrība nepiemēro kādu korporatīvās pārvaldības ieteikumu, tai ir pienākums norādīt pamatojumu šāda principa neievērošanai.  Atbilstoši NASDAQ mājaslapā pieejamai informācijai par emitentu finanšu pārskatiem ir redzams, ka šobrīd tikai dažas akciju sabiedrības pilnībā ievēro NASDAQ Korporatīvās pārvaldības principus attiecībā uz vadītāju atalgojumu. Lielākajai daļai emitentu nav izstrādāta atalgojuma politika vai arī šī informācija ir uzskatāma par konfidenciālu un netiek publiskota. Atbilstoši Gada pārskatu un konsolidēto gada pārskatu likuma 53. panta pirmās daļas 3. punktam arī emitenti finanšu pārskatos publisko tikai kopējo atalgojuma apmēru valdes un padomes locekļiem. Šobrīd lielākā daļa emitentu uzskata, ka informācija par katram padomes un valdes loceklim individuāli izmaksāto atalgojumu nav atklājama, jo tā ir konfidenciāla.  Projekts paredz, ka akciju sabiedrības, kuras akcijas ir iekļautas regulētajā tirgū, izstrādā, apstiprina un publicē atalgojuma politiku, kā arī izstrādā un publicē atalgojuma ziņojumu. Atalgojuma ziņojumā ietver detalizētu informāciju par iepriekšējā finanšu gadā katram esošajam un bijušajam valdes un padomes loceklim izmaksāto atlīdzību, piešķirto atlīdzību un atlīdzību, kas pienākas par iepriekšējo finanšu gadu. Atalgojuma politikā ietver visas iespējamās atalgojuma sastāvdaļas valdes un padomes locekļiem. Projekts detalizēti paredz kritērijus, kas obligāti ietverami atalgojuma politikā un atalgojuma ziņojumā.  Atalgojumu valdes un padomes locekļiem var maksāt tikai atbilstoši atalgojuma politikai. Ja tādas nav, tad atalgojumu var maksāt atbilstoši iepriekšējai akciju sabiedrības praksei. Ja akcionāru sapulce neapstiprina valdes izstrādāto atalgojuma politiku, tad valdei ir pienākums nākamajā akcionāru sapulcē atkal ietvert darba kārtības jautājumu par atalgojuma politikas apstiprināšanu, skaidrojot atalgojuma politikā veiktās izmaiņas. Ja apstiprinātajā atalgojuma politikā ir paredzēta tāda iespēja un ir izpildīti citi kritēriji, tad izņēmuma gadījumos (piemēram, krīzes apstākļos ir jāsamazina atalgojums arī vadītājiem vai arī gluži pretēji par lielāku atalgojumu jāpiesaista īpaši speciālisti krīzes situāciju novēršanai) akciju sabiedrība, sniedzot atbilstošu pamatojumu, var piemērot pagaidu atkāpi no atalgojuma politikas. Tomēr šāds izņēmums ir pieļaujams tikai gadījumos, ja tas atbilst kapitālsabiedrības interesēm. Ikvienu šādu izņēmuma gadījumu ir jāatspoguļo arī atalgojuma ziņojumā.  Atalgojuma politiku ir jāapstiprina akcionāru sapulcē vismaz reizi četros gados. Šāds pienākums ir arī gadījumā, ja atalgojuma politika netiek grozīta, proti, nav aizliegts "pārapstiprināt" atalgojuma politiku tādā pašā redakcijā. Piemēram, ja atalgojuma politika ir apstiprināta 2019. gada 1. novembra akcionāru sapulcē, tad nākamreiz ir jāveic apstiprināšana vismaz līdz 2023. gada 1. novembrim. Publiskojot atalgojuma politiku, norāda arī datumu, kad tika apstiprināta atalgojuma politika. Vienlaikus arī ikviens atalgojuma politikas grozījums ir uzskatāms par atalgojuma politikas apstiprinājumu, kas atkal atjauno četru gadu termiņu. Ja šo četru gadu termiņu neievēro, tad uzskatāms, ka atalgojuma politika nav spēkā un akciju sabiedrībai var piemērot sodu FITL paredzētajā kārtībā.  Projekta regulējums par atalgojuma politiku netiešā veidā ierobežo arī pašas akcionāru sapulces rīcību. Akcionāru sapulce atbilstoši Komerclikuma 286. panta pirmās daļas 9. punktam ir tiesīga noteikt atalgojumu padomes locekļiem. Projekts paredz, ka atlīdzība padomes locekļiem nevar būt pretrunā ar atalgojuma politiku. Līdz ar to, ja akcionāru sapulce padomes loceklim noteiks atlīdzību, kas neatbildīs atalgojuma politikai (arī politikā paredzētajam izņēmuma gadījumam), tad šāds akcionāru sapulces lēmums atbilstoši Komerclikuma 286. panta pirmās daļas 3. punktam būs prettiesisks. Ja akcionāru sapulce tomēr vēlas paredzēt citādāku atalgojumu padomes locekļiem, tad akcionāru sapulces darba kārtībā ir jāietver arī jautājums par atalgojuma politikas grozījumiem un jāpieņem attiecīgi grozījumi.  Lai nodrošinātu akcionāriem un potenciālajiem investoriem vieglu piekļuvi atalgojuma politikai un atalgojuma ziņojumam un lai iespējamie ieguldītāji un akcionāri būtu informēti par valdes un padomes locekļu atalgojumu, atalgojuma politika un ziņojums ir jāpublisko. Investoram pirms investīciju veikšanas (akciju pirkšanas) ir iespēja apskatīt atalgojuma politiku un ziņojumu un saprast, vai nepastāv risks, ka ir nesamērīgi liels atalgojums vadītājiem, kas varētu radīt risku investoru tiesību aizsardzībai vai pat liecināt par slēptajām dividendēm. Piemēram, akciju vērtība varētu būt mazāka, ja potenciālie investori savlaicīgi redzētu, ka lielākie akcionāri vienlaikus ir padomē vai valdē un līdzšinējā atalgojuma politika un ziņojums liecina, ka tas varētu būt veids, kā tiek apieta dividenžu izmaksa, proti, pastāv risks par mazākuma dalībnieku tiesību aizskārumu. Direktīva paredz, ka publiskošanas minimālā prasība attiecas uz akciju sabiedrības mājaslapu, tomēr Direktīvas preambulas 32. apsvērums arī paredz iespēju dalībvalstīm noteikt papildu līdzekļus atalgojuma politikas un ziņojuma publiskošanai.  Projekts paredz, ka atalgojuma politika tiek publiskota akciju sabiedrības mājaslapā. Akciju sabiedrības aktuālā atalgojuma politika vienmēr ir bez maksas un publiski pieejama akciju sabiedrības mājaslapā. Vienlaikus ar atalgojuma politiku akciju sabiedrības mājaslapā tiek publiskots arī akcionāru sapulces balsojuma datums un balsojuma rezultāti. Projekts atšķirībā no FITL 54. panta trīspadsmitās daļas paredz, ka par balsojuma rezultātiem vienmēr ir sniedzama plašāka informācija (t. sk. balsstiesīgo akciju skaits, nodoto balsu skaits, nodoto "par" un "pret" balsu skaits), jo šajā gadījumā informācija par balsojuma rezultātiem ir nepieciešama ne tikai esošajiem akcionāriem, bet arī potenciālajiem investoriem. Akciju sabiedrībai nav pienākums mājaslapā publiskot vēsturiskās (neaktuālās) atalgojuma politikas, tomēr tas netiek arī liegts.  Projekts paredz, ka atalgojuma ziņojums ir bez maksas un publiski pieejams akciju sabiedrības mājaslapā, kā arī atalgojuma ziņojums vienlaikus ar gada pārskatu tiek iesniegts Finanšu un kapitāla tirgus komisijai (turpmāk – FKTK) un tiek publiskots arī oficiālajā regulētās informācijas centralizētās glabāšanas sistēmā (turpmāk – ORICGS), kas ir publiski pieejama bez maksas portālā [www.oricgs.lv](http://www.oricgs.lv). Projekts atbilstoši Direktīvas prasībām paredz, ka atalgojuma ziņojums ir publiski pieejams akciju sabiedrības mājaslapā 10 gadus. Daudzos gadījumos tikai pēc vairākiem gadiem ir iespējams novērtēt, vai piešķirtais atalgojums ir bijis atbilstīgs sabiedrības ilgtermiņa interesēm. Ir arī svarīgi spēt novērtēt valdes un padomes loceklim piešķirto atalgojumu visā laikposmā, kad viņš ir atradies konkrētas akciju sabiedrības valdē vai padomē. Vienlaikus, lai ierobežotu iejaukšanos valdes un padomes locekļu tiesībās uz privātumu un aizsargātu viņu personas datus, sabiedrības nedrīkst publiskot atalgojuma ziņojumā ietvertos personas datus ilgāk nekā 10 gadus. Pēc 10 gadu laikposma akciju sabiedrībai ir jādzēš no atalgojuma ziņojuma visi personas dati vai jāpārtrauc visa atalgojuma ziņojuma publiskošana mājaslapā. Tomēr tas neliedz sabiedrībai mājaslapā turpināt publiskot vispārēju informāciju par atalgojumu, kāds ir ticis maksāts vadītājiem (neatklājot vadītājus identificējošu informāciju).  Direktīva paredz, ka atalgojuma ziņojums tiek izstrādāts par iepriekšējo finanšu gadu, tiek izskatīts ikgadējā akcionāru sapulcē un to pārbauda revidents. Atbilstoši Komerclikuma 269. pantam kārtējā (ikgadējā) akcionāru sapulce ir tā, kurā pieņem lēmumu par gada pārskatu, kā arī atbilstoši Komerclikuma 176. panta pirmajai daļai un Gada pārskatu un konsolidēto gada pārskatu 91. panta pirmajai daļai akciju sabiedrības, kuras akcijas ir iekļautas regulētajā tirgū, gada pārskatu revidē (pārbauda) zvērināts revidents. Līdz ar to projekts paredz atalgojuma ziņojuma izstrādi nesaraujami sasaistīt ar gada pārskata izstrādi, lai vienlaikus: izpildītu Direktīvā paredzētās prasības; samazinātu izdevumus un atvieglotu revīzijas veikšanu (atalgojuma ziņojuma un gada pārskata revīziju var veikt viens un tas pats zvērināts revidents); atvieglotu akcionāriem, investoriem un uzraudzības iestādēm vienotu izpratni par atalgojuma ziņojuma izstrādes termiņiem; atvieglotu akcionāriem lēmumu pieņemšanu (izskatīšana kārtējā akcionāru sapulcē vienlaikus ar gada pārskatu).  Projekts papildina FITL 56. panta uzskaitījumu un paredz, ka atalgojuma ziņojums tiek sagatavots kā atsevišķs dokuments un ir gada pārskata sastāvdaļa FITL izpratnē. Atalgojuma ziņojums nav uzskatāms par gada pārskata sastāvdaļu Gada pārskatu un konsolidēto gada pārskatu likuma izpratnē. Jau šobrīd informācijas un dokumentu apjoms, kas tiek iesniegts FKTK un Valsts ieņēmumu dienestam saistībā ar gada pārskatu, ir atšķirīgs, jo FKTK var iesniegt tikai revidētu gada pārskatu, bet Valsts ieņēmumu dienestam tiek iesniegts tikai akcionāru sapulcē apstiprināts un revidēts gada pārskats. Atšķiras arī gada pārskatu iesniegšanas termiņš. Projekts paredz, ka atalgojuma ziņojums ir gada pārskata sastāvdaļa tikai FITL izpratnē divu iemeslu dēļ. Pirmkārt, lai ievērotu fizisko personas datu aizsardzības prasības. Atalgojuma ziņojumu nevar iesniegt Valsts ieņēmumu dienestam kā gada pārskata sastāvdaļa, jo tas ar Uzņēmumu reģistra starpniecību tiktu publiskots un tehniski un juridiski nebūtu iespējams nodrošināt ietverto fizisko personas datu izslēgšanu pēc Direktīvā un projektā paredzētā 10 gadu termiņa. Savukārt ORICGS ir iespējams tehniski un juridiski paredzēt, ka pēc 10 gadu termiņa akciju sabiedrības atalgojuma ziņojums tiek automātiski izslēgts no ORICGS. Otrkārt, Direktīva paredz, ka par atalgojuma ziņojumu notiek tikai “konsultatīvs balsojums”. Proti, akcionāru sapulce nevar noraidīt atalgojuma ziņojumu. Līdz ar to akciju sabiedrība var iesniegt FKTK revidētu atalgojuma ziņojumu kopā ar gada pārskatu vēl pirms tā apstiprināšanas akcionāru sapulcē, kas arī vairāk atbilst Direktīvā un projektā paredzētajiem mērķiem, jo akcionāri un potenciālie investori saņem informāciju pēc iespējas ātrāk.  Direktīva paredz, ka par atalgojuma ziņojumu ir nepieciešams "konsultatīvs balsojums", savukārt maziem un vidējiem uzņēmumiem ir jābūt iespējai atalgojuma ziņojumu vismaz apspriest ikgadējā akcionāru sapulcē. Šādu prasību mērķis ir paredzēt, ka akcionāri ir pienācīgi informēti un tiem ir iespēja paust savu viedokli, tomēr akcionāru sapulces negatīvs viedoklis (balsojums) nevar būt šķērslis atalgojuma ziņojuma izstrādei un publiskošanai. Latvijā nepastāv regulējums, kas paredzētu un definētu "konsultatīva balsojuma" izpratni. Latvijā ir iespējams iekļaut akcionāru sapulces darba kārtībā jautājumus, par kuriem nenotiek balsošana, bet tos tikai pieņem zināšanai. Par darba kārtībā iekļautiem jautājumiem ikvienam akcionāram ir iespēja saņemt papildu informāciju, uzdot jautājumus un paust savu viedokli. Līdz ar to Direktīvā lietotais termins "konsultatīvs balsojums" Latvijas regulējuma izpratnē faktiski nozīmē, ka konkrētais jautājums tiek iekļauts akcionāru sapulces darba kārtībā un tiek izskatīts akcionāru sapulcē. Arī komerctiesību eksperti projekta izstrādes gaitā atzina, ka par atalgojuma ziņojumu nav nepieciešams paredzēt atsevišķu balsojumu, jo balso par visu gada pārskatu (kopā ar pielikumiem) kopumā. Ja akcionāri vēlēsies īpaši diskutēt par atalgojuma ziņojumu, tad tas jau tāpat ir iespējams atbilstoši Komerclikuma vispārējam regulējumam, kā arī ir iespēja paust akcionāru viedokli un nostāju arī balsojuma veidā, vai pievienojot savus iebildumus protokolam. Akcionāru sapulces balsojums, ja tāds ir, neietekmē (balsojums ir tikai "konsultatīvs") arī atalgojuma ziņojuma publiskošanu, jo akciju sabiedrība revidēto atalgojuma ziņojumu kopā ar gada pārskatu var publiskot ORICGS pirms akcionāru sapulces balsojuma (FKTK tiek iesniegts revidētais gada pārskats, nevis akcionāru sapulces apstiprinātais). Savukārt akciju sabiedrība savā mājaslapā atalgojuma ziņojumu publisko kā atsevišķu dokumentu ne vēlāk kā pēc akcionāru sapulces neatkarīgi no tā, vai akcionāri ir pauduši iebildumus un vai kopumā gada pārskats tika apstiprināts.  Projekts paredz, ka FKTK var noteikt sodus akciju sabiedrībai tikai par objektīvi konstatējamiem faktiem – atalgojuma politika vai atalgojuma ziņojums nav publiskots projektā paredzētajā kārtībā. Projekts paredz, ka FKTK piemēros sodu tikai pašai akciju sabiedrībai, jo FKTK bez tiesvedības procesa nav iespējams viennozīmīgi konstatēt, vai par atalgojuma politikas vai ziņojuma publiskošanas pārkāpumiem ir vainojama valde, padome, akcionāru sapulce, zvērināts revidents vai pastāv citi iemesli. Vienlaikus akciju sabiedrībai būs iespēja vērst regresa prasību (piemērotā soda apmērā), ja par atalgojuma politikas vai ziņojuma nesagatavošanu ir vainojami valdes locekļi vai citas personas. FKTK nevērtēs iespējamos privāttiesiskus strīdus starp akciju sabiedrību un tās akcionāriem vai citām ieinteresētajām personām saistībā ar atalgojuma politikas vai ziņojuma kvalitāti un saturu. Turklāt gan projekts, gan vispārējais Komerclikuma regulējums jau paredz citus aizsardzības līdzekļus un mehānismus atalgojuma politikas un ziņojuma kvalitātes kontrolei.  Atalgojuma politikas izstrāde primāri ir valdes pienākums, jo valde ir vienīgā institūcija, kurai ir visa nepieciešamā informācija, lai ņemtu vērā visus kritērijus un izstrādātu kvalitatīvu atalgojuma politiku. Atbilstoši Komerclikuma 292. panta pirmās daļas 6. punktam arī padome sniedz savu viedokli (atzinumu) par valdes izstrādāto atalgojuma politiku, t. sk. kontrolē, lai atalgojuma politika būtu skaidra un saprotama un atbilstu kapitālsabiedrības interesēm. Savukārt atbilstoši Komerclikuma 283. pantam akcionāriem ir tiesības akcionāru sapulces laikā uzdot jautājumus par atalgojuma politiku, kā arī akcionāri var neapstiprināt atalgojuma politiku un likt pārstrādāt, ja atalgojuma politika ir izstrādāta nekvalitatīvi vai neatbilst kapitālsabiedrības interesēm. Pārstrādātajā atalgojuma politikā arī skaidro, kā ir ņemti vērā akcionāru viedokļi. Nepieciešamības gadījumā akcionāri vai valde atbilstoši Komerclikuma 285. panta pirmās daļas 7. punktam un 287. panta pirmās daļas 2. punktam var lūgt akcionāru iebildumus vai atšķirīgos viedokļus norādīt arī akcionāru sapulces protokolā, lai būtu nepārprotami skaidrs, kādi aspekti atalgojuma politikā ir pārstrādājami.  Atalgojuma ziņojuma izstrāde ir valdes pienākums, jo valde ir vienīgā institūcija, kurai ir visa nepieciešamā informācija atalgojuma ziņojuma sagatavošanai. Atbilstoši Komerclikuma 174. pantam un 292. panta pirmās daļas 6. punktam viedokli par atalgojuma ziņojumu pauž arī padome, kā arī finanšu datu pareizību pārbauda zvērināts revidents. Akcionāri var vērsties pret akciju sabiedrību vai tās valdi, ja atalgojuma politikā vai ziņojumā ietvertā informācija faktiski neatbilst patiesībai vai arī tā ir izstrādāta nekvalitatīvi vai neatbilstoši projektā paredzētajām prasībām. Vienlaikus atalgojuma politikā un ziņojumā ietvertā informācija un tās kvalitāte var iespaidot esošo un potenciālo investoru attieksmi pret kapitālsabiedrību un investīciju politiku, kas ilgtermiņā atspoguļojas akciju sabiedrības un tās akciju tirgus vērtībā. Savukārt Direktīva paredz, ka Eiropas Komisija izstrādās pamatnostādnes (nesaistošas vadlīnijas), lai skaidrotu atalgojuma ziņojumā ietveramo informāciju. Šīs pamatnostādnes varētu palīdzēt akciju sabiedrībām izstrādāt kvalitatīvu atalgojuma politiku un ziņojumu.  Projekta pārejas noteikumi paredz, ka atalgojuma politika ir jāizstrādā, jāapstiprina un jāpublisko ne vēlāk kā līdz noteiktajam termiņam. Ja akcionāru sapulcē tiek izskatīts šis jautājums, tomēr atalgojuma politika netiek apstiprināta, tad valdei būs pienākums nākamajā akcionāru sapulcē iesniegt pārskatītu atalgojuma politiku. Proti, pēc minētā termiņa visām akciju sabiedrībām, kuru akcijas ir iekļautas regulētajā tirgū, ir jābūt mājaslapā publiskotai aktuālajai atalgojuma politikai.  Projekts paredz, ka akciju sabiedrībai būs pienākums izstrādāt atalgojuma ziņojumu par to finanšu gadu, kas sāksies pēc projekta spēkā stāšanās. Atalgojuma ziņojums ir jāizstrādā arī gadījumā, ja akciju sabiedrībai vēl nav apstiprināta atalgojuma politika. Vienlaikus projektā ietvertie pārejas noteikumi paredz, ka informācija par pēdējo piecu finanšu gadu ikgadējo salīdzinājumu (projektā ietvertā FITL 56.8 panta 3. punkts) ir jāatklāj pakāpeniski. Piemēram, 2020. gadā ir pienākums sniegt informāciju tikai par 2019. gada finanšu gadu, 2021. gadā – par 2019. un 2020. gadu, bet 2024. gadā jau tiek pilnībā izpildīta prasība par 5 gadu salīdzinājumu. Tām akciju sabiedrībām, kuru akcijas tiek iekļautas regulētajā tirgū pēc projekta spēkā stāšanās tik piemērots līdzīgs princips. Proti, šādām akciju sabiedrībām atalgojuma ziņojumu un ikgadējo izmaiņu salīdzinājumu ir jāsniedz tikai par tiem finanšu gadiem, kas sākušies pēc akciju iekļaušanas regulētajā tirgū. Pretējā gadījumā jaunajām akciju sabiedrībām būtu nelabvēlīgāki noteikumi un lielāks administratīvais slogs.  **Saistīto pušu darījumi**  Direktīvas preambulas apsvērumi skaidro, ka darījumi ar saistītām pusēm var kaitēt sabiedrībām un to akcionāriem, jo tie var sniegt saistītajai pusei iespēju piesavināties vērtību, kas pieder sabiedrībai. Tādējādi ir svarīgi atbilstīgi drošības pasākumi sabiedrību un akcionāru interešu aizsardzībai. Sabiedrībai ir publiski jāpaziņo par nozīmīgiem un netipiskiem darījumiem, vēlākais, darījuma noslēgšanas brīdī, norādot saistīto pusi, darījuma datumu un vērtību un jebkuru citu informāciju, kas nepieciešama, lai novērtētu darījuma godīgumu. Šāda veida darījuma publiskošana, piemēram, sabiedrības tīmekļa vietnē vai citos viegli pieejamos līdzekļos, ir nepieciešama, lai akcionāri, kreditori, darbinieki un citas ieinteresētās personas būtu informētas par šādu darījumu iespējamo ietekmi uz sabiedrības vērtību. Precīza saistītās puses identifikācija ir nepieciešama, lai labāk novērtētu ar darījumu saistītos riskus un ļautu apstrīdēt darījumu.  Latvijā regulējums par saistīto pušu darījumiem tika ieviests vēl pirms Direktīvas spēkā stāšanās. Komerclikumā sākotnējais regulējums (139.1 un 139.3 pants) bija jau no 2012. gada, bet saistībā ar **Ekonomiskās sadarbības un attīstības organizācijas** jeb OECD (angliski - *Organisation for Economic Co-operation and Development*) rekomendācijām tika pārstrādāts un jaunais regulējums (184.1 un 184.2 pants) stājās spēkā 2017. gada 13. jūlijā. Saistībā ar OECD rekomendācijām tika izstrādāti un 2017. gada 4. oktobrī stājās spēkā arī attiecīgi grozījumi FITL (59.1 pants). OECD rekomendāciju ieviešanas laikā tika pēc iespējas ņemtas vērā arī Direktīvas projektā ietvertās prasības, tomēr Direktīvas gala redakcijā tika veikti grozījumi. Līdz ar to projekts paredz tikai tādus FITL grozījumus, kas novērš neatbilstības ar Direktīvas minimālajām prasībām:  1) pienākums paziņot par nozīmīgu un netipisku saistīto pušu darījumu ne vēlāk kā darījuma noslēgšanas brīdī;  2) pienākums publiskojamajā informācijā norādīt arī darījuma datumu;  3) pienākums publiskot arī meitas sabiedrības nozīmīgos un netipiskos darījumus ar mātes sabiedrības saistīto pusi.  Direktīva nepārprotami paredz, ka par netipisku un nozīmīgu saistīto pušu darījumu paziņo vēl pirms tā galīgas noslēgšanas, bet ne vēlāk kā darījuma noslēgšanas brīdi. Projekta izstrādes gaitā tika identificēts, ka praksē varētu būt grūtības identificēt konkrēto brīdi, kad darījums ir uzskatāms par noslēgtu. Atbilstoši Civillikuma 1533. pantam darījums varētu tikt uzskatīts par noslēgtu, kad ir notikusi vienošanās par darījuma būtiskajām sastāvdaļām. Darījums ir uzskatāms par noslēgtu arī tad, ja ir paredzēti atliekoši nosacījumi, proti, tas vēl nav stājies spēkā, bet jau ir panākta galīga vienošanās. Savukārt atbilstoši Dokumentu juridiskā spēkā likuma 4. pantam, lai dokumentam būtu juridisks spēks, ir jānorāda dokumenta datums. Proti, darījuma puses līgumā var nenorādīt konkrētu noslēgšanas brīdi (pulksteņa laiku), bet tikai datumu. Līdz ar to Latvijas tiesību sistēmas izpratnē nebūtu atbilstoši lietot terminu "brīdis", kas arī praksē ir grūti konstatējams termiņš. Vienlaikus arī FKTK uzraudzības funkcijas ietvaros parasti nevar kategoriski pārliecināties par darījuma noslēgšanas brīdi, tāpēc nebūtisku pārkāpumu gadījumā strīds par neatbilstošā termiņā publiskotu saistīto pušu darījumu jebkurā gadījumā varētu tikt risināts civiltiesiskā kārtībā.  Direktīvas minimālā prasība ir šo regulējumu attiecināt tikai uz tādiem saistīto pušu darījumiem, kas (atbilstoši FITL terminoloģijai) vienlaikus ir netipiski un nozīmīga apjoma. FITL regulējums jau šobrīd ir stingrāks un paredz publiskot gan netipiskus, gan nozīmīgus darījumus. Netipiskiem darījumiem (neatkarīgi no tā, vai tie ir nozīmīgi) atbilstoši FITL 59.1 panta otrajai un trešajai daļai un Komerclikuma 184.2 panta pirmajai daļai ir jāsaņem padomes piekrišanas pirms darījuma noslēgšanas. Nozīmīgiem darījumiem (kuri vienlaikus nav netipiski) ir piemērojama tikai publiskošanas prasība. Savukārt darījumiem, kas vienlaikus ir gan netipiski, gan nozīmīgi ir nepieciešama gan padomes piekrišana, gan publiskošana FITL paredzētajā kārtībā. Lai saistīto pušu darījumu varētu apstiprināt padomē, valdei atbilstoši Komerclikuma 184.2 panta trešajai daļai jau ir jāsniedz padomei visa informācija, kas faktiski nepieciešama arī publiskošanai. Šādas informācijas sniegšana padomei arī nozīmē, ka valde jau ir panākusi vienošanos par visām darījuma būtiskajām sastāvdaļām. Arī praksē, slēdzot netipisku saistīto pušu darījumu, līgumā var paredzēt, ka tas stājas spēkā līdz ar apstiprināšanu padomē. Savukārt nozīmīga apjoma darījumiem, kuri vienlaikus nav netipiski, nav obligāti jāsaņem padomes piekrišana, tāpēc šādos gadījumos nebūtu samērīgi prasīt obligātu informācijas publiskošanu vēl pirms darījuma noslēgšanas. Līdz ar to, lai ieviestu Direktīvas minimālās prasības, projekts paredz, ka attiecībā uz nozīmīga apjoma darījumiem tiek saglabāts esošais publiskošanas termiņš (nekavējoties pēc darījuma noslēgšanas), savukārt darījumiem, kas ir netipiski (neatkarīgi no tā, vai tie vienlaikus ir nozīmīgi), tiek paredzēts ātrāks publiskošanas termiņš - ne vēlāk kā dienā, kad saistīto pušu darījums ir apstiprināts Komerclikumā noteiktajā kārtībā (padomē vai akcionāru sapulcē).  Direktīva paredz ziņot arī par meitas sabiedrību darījumiem ar mātes sabiedrības saistīto pusi. Vienlaikus, mātes sabiedrībai varētu būt grūtības iegūt informāciju par šādu darījumu esamību. Tomēr netipisku darījumu noslēgšanai ar saistīto pusi ir jāsaņem padomes vai, ja tādas nav, dalībnieku sapulces piekrišana. Dalībnieku sapulcē piedalās mātes sabiedrības valde, tāpēc parasti mātes sabiedrība ir informēta par šāda veida darījumiem. Papildus mātes sabiedrība var nodrošināt šādas informācijas iegūšanu, paredzot atbilstošas prasības meitas sabiedrības statūtos (papildu prasības darījumu noslēgšanai). Līdz ar to projekts paredz, ka prasība ziņot par meitas sabiedrību darījumiem ar mātes sabiedrības saistīto pusi ir attiecināma uz minimālo Direktīvas tvērumu, proti, mātes sabiedrībai ir jāziņo FITL paredzētajā kārtībā tikai par tādiem meitas sabiedrības darījumiem ar mātes sabiedrības saistīto pusi, kas vienlaikus ir netipiski un nozīmīgi.  Direktīva saistīto pušu darījumu kontekstā nedefinē un neskaidro terminu "meitas sabiedrība". Projekts paredz lietot terminu “meitas sabiedrība” FITL 1. panta otrās daļas 2. punkta izpratnē. Minētais termins pēc būtības arī sakrīt ar Gada pārskatu un konsolidēto gada pārskatu likuma 61. un 62. pantā lietoto terminoloģiju. Šāda “meitas sabiedrības” izpratne ir vērsta arī uz mazākuma dalībnieku un potenciālo investoru aizsardzību, jo aptver jebkuru kontrolē esošu sabiedrību. Šāda izpratne arī atvieglos informācijas norādīšanu finanšu pārskatos, jo būs vienota izpratne par meitas sabiedrībām.  Direktīva (9.c panta 6. punkts) pieļauj paredzēt konkrētus izņēmumus attiecībā uz darījumu veidiem vai darījumu subjektiem. Projekts neparedz izņēmumus, jo jebkurš izņēmums samazinātu mazākuma akcionāru interešu aizsardzību. Turklāt esošais saistīto pušu darījumu regulējums pastāv jau no 2017. gada un līdz šim nav identificētas būtiskas prakses problēmas saistībā ar izņēmumu neesamību.  **Balsošanas rezultāti**  FITL 54. panta trīspadsmitā daļa šobrīd paredz stingrākas prasības nekā Direktīvas 2007/36/EK 14. panta 1. punkts, jo paredz norādīt arī akcionāru sapulcē piedalījušos balsstiesīgo akcionāru skaitu. Atbilstoši Komerclikuma 285. pantam akcionāru skaits arī nav akcionāru sapulces protokolā obligāti norādāmā informācija. Līdz ar to šāds pienākums varētu radīt papildu slogu akciju sabiedrībām. Grozījumi FITL 54. pantā paredz, ka turpmāk ir jānorāda nevis akcionāru skaits, bet tikai piedalījušos balsstiesīgo akciju skaits. Šāda prasība projektā ietverta arī attiecībā uz balsojumu par atalgojuma politiku.  **Akcionāru identitātes noskaidrošana**  Lai veicinātu akcionāru ilgtermiņa iesaisti akciju sabiedrību pārvaldē, projekts paredz akciju sabiedrībām tiesības noskaidrot savus akcionārus, kā arī iegūt to kontaktinformāciju (adresi vai e-pasta adresi, ja tāda ir pieejama, kā arī citu informāciju). Plānots, ka akciju sabiedrības iespējas noskaidrot savus akcionārus un tieši komunicēt ar tiem sekmēs akcionāru ilgtermiņa iesaisti akciju sabiedrības pārvaldībā.  Direktīva paredz iespēju noteikt minimālo līdzdalības slieksni attiecībā uz akcionāru identificēšanu. Šis slieksnis nevar pārsniegt 0,5 % no sabiedrības balsstiesīgo akciju skaita. Ņemot vērā Latvijā reģistrētu sabiedrību akcionāru struktūru (lielai daļai akcionāru pieder niecīgs balsstiesīgo akciju skaits), kā arī vairumu citu dalībvalstu plānus neizmantot Direktīvā paredzēto izvēles iespēju, projekts paredz, ka tiesības identificēt sabiedrības akcionārus attieksies uz ikvienu akciju sabiedrības akcionāru neatkarīgi no tam piederošo balsstiesīgo akciju skaita.  Ievērojama daļa no akciju sabiedrības akcionāriem vēl joprojām ir iekļauti sākotnējā reģistrā, kuru uztur Nasdaq CSD SE. Proti, personas ir ieguvušas akciju sabiedrības akcijas sākotnējās izvietošanas rezultātā vai pēc akciju laišanas publiskajā apgrozībā un nav šīs akcijas pārvedušas uz sev piederošu finanšu instrumentu kontu, piemēram, kredītiestādē vai ieguldījumu brokeru sabiedrībā. Tā kā ieraksti sākotnējā reģistrā par šiem akcionāriem var būt veikti sen, tad informācija par šiem akcionāriem var būt nepilnīga vai pat neaktuāla. Līdz ar to var būt situācijas, kad Nasdaq CSD SE kā par sākotnējā reģistra uzturēšanu atbildīgā iestāde nevar akciju sabiedrībai sniegt to informāciju par akcionāriem, kas izriet no Komisijas 2018. gada 3. septembra īstenošanas regulas Nr. 2018/1212, ar ko nosaka minimālās prasības, lai attiecībā uz akcionāru identifikāciju, informācijas nodošanu un akcionāru tiesību izmantošanas veicināšanu īstenotu Eiropas Parlamenta un Padomes Direktīvu 2007/36/EK (turpmāk - Īstenošanas regula).Līdz ar to Nasdaq CSD SE informāciju par sākotnējā reģistrā iekļautajiem akciju sabiedrību akcionāriem var sniegt tikai tādā apjomā, kādā Nasdaq CSD šī informācija ir pieejama.  Projekts paredz, ka akciju sabiedrībai ir tiesības prasīt informāciju par tās akcionāriem no jebkura starpnieku ķēdē esoša starpnieka (finanšu instrumentu konta uzturētāja). Ja akcijas tiek turētas ar vairāku starpnieku starpniecību, tad pēc akciju sabiedrības pieprasījuma šī informācija secīgi starpnieku ķēdes ietvaros tiek nodota nākamajam starpniekam. Ja starpniekam ir informācija par akciju sabiedrības akcionāru, tas šo informāciju nodod tieši akciju sabiedrībai vai tās pilnvarotai personai. Vienlaikus ar projektu ieviesta Direktīvā paredzētā iespēja noteikt centrālo vērstpapīru depozitāriju, kurā sākotnēji iegrāmatotas akciju sabiedrības akcijas, kā atbildīgo attiecībā uz akcionāru identificējošās informācijas apkopošanu. Lai gan šī ir dalībvalsts izvēle, secināms, ka akciju sabiedrībai, pieprasot informāciju no ķēdē esošiem starpniekiem, būtu ļoti sarežģīti vai pat neiespējami noskaidrot visus savus akcionārus. Proti, akciju sabiedrība akcionāru identificēšanā var "izlaist" centrālo vērtspapīru depozitāriju un ar informācijas pieprasījumu vērsties pie katra centrālā vērtspapīru depozitārija dalībnieka (<https://nasdaqcsd.com/services/services-to-account-operators/list-of-account-operators/>), tomēr garākas starpnieku ķēdes gadījumā akciju sabiedrībai nebūs pieejama informācija par citiem starpniekiem starpnieku ķēdē. Līdz ar to akciju sabiedrībai būtu jāiegulda lieli resursi, lai noskaidrotu visus iespējamos starpniekus, kuri tur attiecīgās sabiedrības akcijas. Tādējādi secināms, ka centrālā vērtspapīru depozitārija noteikšana par atbildīgo attiecībā uz akcionāru identificējošās informācijas apkopošanu ir akciju sabiedrībai ērtākais un reālākais veids akcionāru noskaidrošanai.  Projekts paredz ierobežojumus attiecībā uz to, cik ilgi akciju sabiedrība un starpnieks var glabāt informāciju par akcionāriem. Akcionāru identificējošās informācijas noskaidrošana un šīs informācijas glabāšana ir saistīta ar mērķi veicināt saziņu ar akcionāriem un to tiesību realizēšanu. Ņemot vērā minēto, projekts paredz, ka informāciju par akcionāriem var glabāt ne ilgāk par 12 mēnešiem no brīža, kad akciju sabiedrība ir uzzinājusi, ka persona ir zaudējusi akcionāra statusu. Šādas normas esamība neliedz akciju sabiedrībai datus glabāt ilgāk, ja tas ir pamatojams un atļauts ar citiem normatīvajiem aktiem.  **Starpnieka pienākums nosūtīt informāciju**  Projekts paredz akciju sabiedrībai tiesības prasīt starpniekam, lai tas pārsūta akcionāriem informāciju, kas nepieciešama akcionāra tiesību izmantošanai, piemēram, informāciju par tiesībām piedalīties akcionāru sapulcē, noteikt darba kārtību, kā arī informāciju par korporatīvajiem notikumiem (dividenžu izmaksu, akciju konversiju). Ja informācija, kas nepieciešama akcionāra tiesību izmantošanai ir publicēta akciju sabiedrības mājaslapā, akciju sabiedrība var prasīt starpniekiem, lai akcionāram tiktu nosūtīts paziņojums ar norādi, kur akciju sabiedrības mājaslapā šī informācija ir pieejama (piemēram, saite uz attiecīgo informāciju vai precīzs mājaslapas sadaļas apraksts, kas ļauj akcionāram viegli atrast vajadzīgo informāciju). Projektā vispārīgi nostiprinātas arī akcionāra tiesības nodot informāciju akciju sabiedrībai. Detalizēta kārtība informācijas nosūtīšanai noteikta Īstenošanas regulā.  **Akcionāru tiesību izmantošanas veicināšana**  Projekta mērķis ir panākt, lai starpnieki sekmētu akcionāra tiesību izmantošanu. Projektā vispārīgi nostiprināts pienākums starpniekam veikt visus iespējamos pasākumus, lai veicinātu akcionāra tiesību izlietošanu, t. sk. piedalīšanos akcionāru sapulcē. Starpnieks pats akcionāru sapulcē var piedalīties tikai akcionāra tiešā uzdevumā. Projekts nosaka arī vispārīgas prasības attiecībā apstiprinājumiem elektroniska balsojuma saņemšanā, kā arī attiecībā uz nodoto balsu reģistrēšanu likumā noteiktajā kārtībā. Detalizēta kārtība attiecībā uz akcionāra tiesību izmantošanas veicināšanu noteikta Īstenošanas regulā.  **Trešo valstu starpnieki**  Projekts noteic, ka par starpnieku ir uzskatāms centrālais vērtspapīru depozitārijs, kredītiestāde, ieguldījumu brokeru sabiedrība, kā arī citu persona, kas sniedz finanšu instrumenta konta uzturēšanas un sabiedrības akciju turēšanas pakalpojumus neatkarīgi no starpnieka juridiskās adreses vai galvenā biroja atrašanās vietas. Eiropas Ekonomikas zonas ietvaros visiem starpniekiem būs līdzīgas prasības attiecībā uz akcionāru identificēšanas nodrošināšanu un informācijas pārsūtīšanu, savukārt gadījumā, ja būs iesaistīts trešās valsts starpnieks, tad jaunā regulējuma prasību izpilde var būt daudz sarežģītāka. Lai nodrošinātu, ka arī trešo valstu starpniekam pēc būtības ir saistošs projektā noteiktais regulējums par informācijas sniegšanu un pārsūtīšanu, projekts paredz, ka Latvijā reģistrē starpnieks līgumos ar trešo valstu starpniekiem iekļauj noteikumus, kas nodrošina šī projekta izpildi. Gadījumā, ja trešās valsts starpniekam būs līgumiskas attiecības ar citu trešās valsts starpnieku, tad, lai nodrošinātu līgumisko attiecību izpildi ar pirmo starpnieku, tam šāds noteikums būs jāiekļauj arī savstarpējā līgumā.  **Aktīvu pārvaldnieku darbības caurskatāmība (iesaistīšanās politikas izstrāde)**  Institucionālie investori un aktīvu pārvaldnieki var būt ietekmīgi akciju sabiedrību akcionāri, tāpēc tie spēlē būtisku lomu akciju sabiedrību korporatīvajā pārvaldē un tās ilgtermiņa interešu veicināšanā. Projekts paredz veicināt institucionālo ieguldītāju un aktīvu pārvaldnieku darbības caurskatāmību jautājumos, kas saistīti ar ieguldījumiem akciju sabiedrību akcijās. Plānots, ka institucionālo ieguldītāju un aktīvu pārvaldnieku darbības caurskatāmība veicinās dialogu starp akciju sabiedrību un tās akcionāriem, kā arī atvieglos ar ieguldījumiem saistīto lēmumu pieņemšanu tām personām, kas izmanto institucionālo investoru vai aktīvu pārvaldnieku sniegtos pakalpojumus.  Projekts attiecas uz tiem aktīvu pārvaldniekiem, kas uzskatāmi par ieguldījuma sabiedrībām Eiropas Parlamenta un Padomes 2014. gada 15. maija direktīvas 2014/65/ES par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (MiFID II) un kas sniedz portfeļa pārvaldības pakalpojumus un piedāvā ieguldījumu veikšanu tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū.  Atbilstoši FITL likuma 101. pantam ieguldījumu pakalpojumus (portfeļa pārvaldību) Latvijas Republikā ir tiesīgas sniegt ieguldījumu brokeru sabiedrības, kredītiestādes, apdrošināšanas brokeri — juridiskās personas, kā arī ieguldījumu pārvaldes sabiedrības to darbību regulējošos normatīvajos aktos noteiktajā kārtībā. Tāpat atbilstoši Alternatīvo ieguldījumu fondu un to pārvaldnieku likuma 5. panta septītajai daļai finanšu instrumentu portfeļa individuālu pārvaldīšanu ir tiesīgs veikt arī licencēts ārējais pārvaldnieks.  Atbilstoši FITL 101. panta 1.1 daļai apdrošināšanas brokeris - juridiskā persona ieguldījumu pakalpojumu sniegšanai saņem licenci FITL VIII nodaļā noteiktajā kārtībā un ievēro ieguldījumu brokeru sabiedrības darbībai izvirzītās prasības. Saskaņā ar Ieguldījumu pārvaldes sabiedrību likuma 13. panta otrās daļas 6. punktu gadījumā, ja ieguldījumu pārvaldes sabiedrība papildus fondu pārvaldei veic ieguldītāja finanšu instrumentu portfeļa individuālu pārvaldīšanu, tad tā ievēro un izpilda prasības, kas saskaņā ar FITL XII nodaļu ir noteiktas ieguldījumu brokeru sabiedrībām, kuras veic finanšu instrumentu individuālu portfeļa pārvaldīšanu. Līdzīgs regulējums noteikts arī Alternatīvo ieguldījumu fondu un to pārvaldnieku likuma 22. panta ceturtās daļas 5. punktā. Proti, ja licencētam ārējam pārvaldniekam atļauts veikt finanšu instrumentu portfeļa individuālu pārvaldīšanu, tad tas ievēro un izpilda citas prasības, kas saskaņā ar FITL ir noteiktas ieguldījumu brokeru sabiedrībai, kura veic ieguldītāju finanšu instrumentu portfeļu individuālu pārvaldīšanu saskaņā ar ieguldītāju pilnvarojumu. Ņemot vērā, ka apdrošināšanas brokerim, ieguldījumu sabiedrībai, alternatīvo ieguldījumu fondu ārējam pārvaldniekam, kuri veic portfeļa pārvaldīšanu, piemērojams ieguldījumu brokeru sabiedrību regulējums, projekts paredz izmaiņas tikai attiecībā uz kredītiestāžu un ieguldījumu brokeru sabiedrību regulējumu.  Projekts noteic, ka gadījumā, ja ieguldījumu brokeru sabiedrība un kredītiestāde paredz sniegt portfeļa pārvaldības pakalpojumus un piedāvā ieguldījumu veikšanu tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū, ieguldījumu brokeru sabiedrībām un kredītiestādēm būs pienākums izstrādāt politiku, kurā tiks aprakstīts un skaidrots, kā ieguldījumu brokeru sabiedrības un kredītiestādes stratēģijā tiek iekļauta akcionāra tiesību izmantošana šīs akciju sabiedrības pārvaldē. Projekts paredz, ka kredītiestādēm un ieguldījumu brokeru sabiedrībām, jau iesniedzot dokumentu licences iegūšanai, būs pienākums izstrādāt iesaistīšanās politiku. Lai nodrošinātu, ka arī līdz projekta spēkā stāšanās brīdim jau licencētas ieguldījumu brokeru sabiedrības un kredītiestādes izstrādā iesaistīšanās politiku, projekts paredz pārejas noteikumus, kas uzliek par pienākumu šādiem jau licencētiem aktīvu pārvaldniekiem izstrādāt un publiskot iesaistīšanās politiku līdz 2019. gada 1. novembrim.  Projekts paredz, ka iesaistīšanās politikā ieguldījumu brokeru sabiedrības un kredītiestādes atklās informāciju par to, kā tās pārrauga tās akciju sabiedrības darbību, kuras akcijās veikts ieguldījums (piemēram, cik un kādā veidā tās iesaistās sabiedrības pārvaldībā, kā tiek ņemta vērā sabiedrības ietekme uz vidi u. c. jautājumi). Tāpat ieguldījumu brokeru sabiedrībām un kredītiestādēm katru gadu līdz 1. jūlijam būs pienākums publiskot ziņojumu par iesaistīšanās politikas īstenošanu, sniedzot vispārīgu informāciju par to, kā ieguldījumu brokeru sabiedrības un kredītiestādes īsteno balsstiesības, šajā ziņojumā iekļaujot skaidrojumu par svarīgākajiem balsojumiem. Tāpat ieguldījumu brokeru sabiedrībām un kredītiestādēm būs jāpublisko savus balsojumus akciju sabiedrību akcionāru sapulcēs. Lai izvairītos no nevajadzīga administratīvā sloga, projekts ļauj nepubliskot balsojumus, kas atbilstoši iesaistīšanās politikai ir uzskatāmi par maznozīmīgiem (piemēram, aktīvu pārvaldnieka līdzdalība attiecīgās sabiedrības pamatkapitālā ir ļoti niecīga salīdzinājumā ar citiem šīs sabiedrības akcionāriem).  Attiecībā uz iesaistīšanās politikas izstrādi un tās izpildi nostiprināts "ievēro vai paskaidro" princips, proti, ieguldījumu brokeru sabiedrībām un kredītiestādēm būs tiesības neatklāt informāciju par iesaistīšanās aktivitātēm, tomēr šādā gadījumā tām būs pienākums sniegt detalizētu skaidrojumu šādai rīcībai. Projekta mērķis ir nodrošināt, ka personām, kuras izmanto minēto aktīvu pārvaldnieku pakalpojumus, būs iespējams iegūt informāciju par to iesaistīšanās aktivitātēm akciju sabiedrības pārvaldē. Arī tad, ja aktīvu pārvaldnieks būs norādījis, ka tas nekādā veidā neiesaistās akciju sabiedrības pārvaldē, personām, kuras izmanto vai plāno izmantot šāda aktīvu pārvaldnieka pakalpojumus, būs iegūta vajadzīgā informācija, ko izmantot turpmāko ar ieguldījumiem saistīto lēmumu pieņemšanā.  Projekts paredz, ka ieguldījumu brokeru sabiedrības un kredītiestādes to mājaslapā publisko informāciju par iesaistīšanās politiku, tās izpildi vai arī atkāpšanos no viena vai vairākiem ar iesaistīšanās politiku saistītā regulējuma noteikumiem. Šādai informācijai ir jābūt bez maksas viegli pieejamai visām ieinteresētajām personām.  **Pilnvaroto padomdevēju darbības caurskatāmība**  Aktīvu pārvaldnieki un institucionālie ieguldītāji nereti izmanto pilnvaroto padomdevēju pakalpojumus, lai saņemtu ieteikumus un rekomendācijas attiecībā uz balsošanas tiesību izmantošanu akciju sabiedrību akcionāru sapulcēs. Tādējādi pilnvarotajiem padomdevējiem var būt nozīmīga loma akciju sabiedrību korporatīvajā pārvaldībā un ieguldītāju balsošanas uzvedības veidošanā. Ieviešot Direktīvas prasības, projekts paredz pienākumu pilnvarotajiem padomdevējiem publiskot informāciju par tā darbībā piemērojamo kodeksu. Attiecībā uz pilnvaroto padomdevēju darbības kodeksa piemērošanu noteikts “ievēro vai paskaidro” princips, proti, ja pilnvarotais padomdevējs nepiemēro darbības kodeksu, tas sniedz detalizētu šādas rīcības skaidrojumu. Gadījumā, ja tas savā darbībā piemēro kodeksu, tomēr atkāpjas no kāda tā ieteikuma, tad pilnvarotajam padomdevējam ir pienākums sniegt šādas rīcības pamatojumu. Informācija par pilnvarotā padomdevēja darbībā piemērojamo kodeksu ir publicējama tā mājaslapā un atjaunojama vismaz reizi gadā.  Projekts paredz pienākumu pilnvarotajiem padomdevējiem katru gadu atklāt informāciju par iespējamajiem interešu konfliktiem, kā arī publiskot noteiktu informāciju par pilnvaroto padomdevēju sniegtajiem pakalpojumiem, piemēram, par to, kā pilnvarotais padomdevējs komunicē ar akciju sabiedrību, kādus informācijas avotus izmanto u. c. informāciju, kas ļauj pilnvaroto padomdevēju pakalpojumu saņēmējiem izvērtēt to darbību. Šādai informācijai jābūt publiski pieejamai pilnvaroto padomdevēju mājaslapā vismaz trīs gadus no to publicēšanas brīža.  Regulējums par pilnvarotajiem padomdevējiem attiecas uz ikvienu pilnvaroto padomdevēju, kas sniedz pakalpojumus attiecībā tādu akciju sabiedrību akcijām, kuru juridiskā adrese ir Latvijā, neatkarīgi no pilnvaroto padomdevēju juridiskās adreses vai galvenā biroja atrašanās vietas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija. |
| 4. | Cita informācija | Projekts daļa par vadītāju atalgojumu un saistīto pušu darījumiem ir izskatīta arī Tieslietu ministrijas izveidotajā pastāvīgajā darba grupā Komerclikuma grozījumu izstrādei, kuras sastāvā ir komerctiesību eksperti un praktiķi, kā arī pārstāvji no sociālajiem partneriem. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrības, kuru akcijas ir iekļautas regulētajā tirgū Latvijā (šobrīd tāda ir 21 akciju sabiedrība), institucionālie investori un aktīvu pārvaldnieki, pilnvarotie padomdevēji, starpnieki, zvērināti revidenti, Nasdaq CSD SE, Finanšu un kapitāla tirgus komisija. |
| 2. | Tiesiskā regulējuma ietekme uz tautsaimniecību un administratīvo slogu | Akciju sabiedrībām, kuru akcijas iekļautas regulētajā tirgū, palielinās administratīvais slogs – projekts paredz izstrādāt un publiskot atalgojuma politiku un ziņojumu, iesniegt atalgojuma ziņojumu FKTK, kā arī paredz ziņot par meitas sabiedrības noslēgtajiem darījumiem ar akciju sabiedrības saistīto pusi.  Zvērināti revidenti - tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. Atbilstoši Latvijas Zvērinātu revidentu asociācijas mājaslapā norādītajai informācijai Latvijā ir aptuveni 200 zvērināti revidenti.  Finanšu un kapitāla tirgus komisija – jāveic klientu (akciju sabiedrības, kuras akcijas iekļautas regulētajā tirgū) papildu pārbaude attiecībā uz atalgojuma politikas un ziņojuma izstrādi, kā arī jāveic papildu tirgus dalībnieku kontrole. |
| 3. | Administratīvo izmaksu monetārs novērtējums | Administratīvās izmaksas (izmaksas, ko rada informācijas sniegšanas vai uzglabāšanas pienākumi) veidojas no atalgojuma politikas publiskošanas mājaslapā un atalgojuma ziņojuma iesniegšanas FKTK un publiskošanas mājaslapā.  Akciju sabiedrībām, kuru akcijas iekļautas regulētajā tirgū, jau šobrīd ir jābūt savai mājaslapai, tāpēc jau esošas informācijas ievietošana mājaslapā un šīs informācijas uzturēšana mājaslapā nerada būtiskas papildu izmaksas. Savukārt atalgojuma ziņojuma iesniegšana FKTK notiek vienlaikus ar gada pārskata iesniegšanu. Līdz ar to prognozējams, ka šīs administratīvās izmaksas (publiskošana un iesniegšana FKTK) mērķgrupai nepārsniegs 2000 eiro gada laikā.  Projekts paredz sniegt informāciju par meitas sabiedrības noslēgtajiem darījumiem ar akciju sabiedrības saistīto pusi. Minētais informācijas sniegšanas pienākums iestājas tikai tad, ja, pirmkārt, akciju sabiedrībai vispār ir meitas sabiedrība, otrkārt, meitas sabiedrība slēdz darījumu ar konkrētu subjektu (akciju sabiedrības saistīto personu) un, treškārt, darījums atbilst noteiktiem kritērijiem – darījums vienlaikus ir netipisks (nav slēgts parasti veicamās komercdarbības ietvaros un nav slēgts uz tirgus nosacījumiem) vai ir nozīmīga apjoma darījums. Līdz ar to nav iespējams precīzi noteikt, cik liela ir mērķgrupa un cik regulāri šāda informācija būtu sagatavojama, tomēr prezumējams, ka šādi darījumi tiek slēgti reti un ka šādus darījumus neslēdz visas akciju sabiedrību meitas sabiedrības. Tādējādi prognozējams, ka šīs administratīvās izmaksas mērķgrupai nepārsniedz 2000 eiro gada laikā. |
| 4. | Atbilstības izmaksu monetārs novērtējums | Atbilstības izmaksas veido atalgojuma politikas un ziņojuma izstrāde.  **Atalgojuma politikas un ziņojuma izstrāde**  Atalgojuma politiku nav pienākums radīt no jauna, bet ir pietiekoši aprakstīt esošo praksi atbilstoši projektā paredzētajiem kritērijiem. Proti, tā vairāk ir jauna dokumenta izstrāde - jau esošas informācijas apkopošana un strukturēšana, nevis jaunas informācijas radīšana. Projekts veicinās akciju sabiedrībām domāt par komersanta interesēm atbilstošu atalgojuma politiku un, iespējams, veicinās pārskatīt esošo praksi, tomēr šāds pienākums tieši neizriet no projekta. Projekta minimālais mērķis ir radīt caurspīdīgu, atklātu un uz atbildības stiprināšanu vērstu procedūru valdes un padomes atlīdzības noteikšanai. Līdz ar to atbilstības izmaksas veido tikai process, kas saistīts ar jau esošas informācijas strukturēšanu atbilstoši projektā izvirzītajām prasībām. Vienlaikus jāņem vērā, ka atalgojuma politikas un ziņojuma izstrāde pirmajā gadā noteikti prasīs lielāku laika patēriņu, bet turpmākajos gados tās būs pārsvarā tehniskās darbības esošās informācijas apstrādē. Turklāt jau šobrīd uz mērķgrupas akciju sabiedrībām attiecas NASDAQ Korporatīvās pārvaldības principi attiecībā uz vadītāju atalgojumu. Šie principi jau šobrīd paredz līdzīgas informācijas apkopošanu par valdes un padomes atalgojumu.  Ņemot vērā minēto, prognozējams, ka atalgojuma politikas un ziņojuma izstrāde atbilstoši projekta prasībām pirmajā gadā varētu radīt atbilstības izmaksas šādā apjomā – viena darbinieka nedēļas darba laiks (40 stundas). Atalgojuma politiku ir pienākums pārskatīt tikai reizi četros gadus, bet atalgojuma ziņojumā turpmāk ir jāveic tehniskas darbības informācijas apkopošanai un aktualizēšanai, tāpēc prognozējams, ka turpmākajos gados laika patēriņš ir tikai viena darba diena (8 stundas). Faktiskās informācijas apstrādi var veikt ne tikai valdes locekļi, bet dažādi akciju sabiedrības speciālisti (piemēram, juristi, finansisti vai grāmatveži), kā arī mērķgrupas akciju sabiedrības komercdarbību veic dažādās sfērās. Līdz ar to stundas samaksas likmei ņemti dati par valstī vidējām darbaspēka izmaksām vienā stundā.  Atbilstības izmaksas pirmajā gadā mērķgrupai (21 akciju sabiedrībai) veido vidējās darbaspēka izmaksas 40 stundām, bet turpmākajos gados 8 stundām. Līdz ar to prognozējams, ka visai mērķgrupai kopējās atbilstības izmaksas pirmajā gadā būs 6594 eiro (7.85 (eiro) x 40 x 21), bet turpmākajos gados 1318.80 eiro (7.85 (eiro) x 8 x 21).  Atalgojuma politikas izskatīšana akcionāru sapulcē nerada būtiskas papildu atbilstības izmaksas, jo pārejas noteikumos paredzētais termiņš ir pietiekams, lai šo darba kārtības jautājumu iekļautu jau kādā no ikgadējām akcionāru sapulcēm un izskatītu vienlaikus ar citiem darba kārtības jautājumiem. Atalgojuma ziņojuma izskatīšana akcionāru sapulcē nerada būtiskas papildu izmaksas, jo to izskata ikgadējā sapulcē vienlaikus ar gada pārskatu.  Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. Tomēr šāda papildu pārbaude nerada tiešas papildu izmaksas zvērinātiem revidentiem, kā arī nav iespējams prognozēt to iespējamo apmēru, jo papildu pārbaude tiek veikta kopējā revīzijas pakalpojuma ietvaros, tomēr varētu paildzināt kopējo pārbaudes laiku. Turklāt šīs izmaksas var netieši segt, prasot lielāku samaksu par revīzijas pakalpojumu sniegšanu no revidējamās akciju sabiedrības. Līdz ar to atalgojuma ziņojuma revidēšana varētu radīt papildu izmaksas tieši akciju sabiedrībām, jo pastāv iespēja, ka zvērināti revidenti, revidējot gada pārskatu, varētu prasīt lielāku samaksu tām akciju sabiedrībām, kurām papildus ir izstrādāts arī atalgojuma ziņojums. Precīzu aprēķinu nav iespējams sniegt, jo maksas apmēri netiek reglamentēti, bet tā ir privāttiesiska vienošanās starp akciju sabiedrību un revīzijas pakalpojumu sniedzēju. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts saistīts ar šādiem likumprojektiem:  1) likumprojekts "Grozījums Revīzijas pakalpojumu likumā", kas paredz zvērināta revidenta pienākumu veikt arī atalgojuma ziņojuma pārbaudi;  2) likumprojekts "Grozījumi likumā "Par privātajiem pensiju fondiem"", kas paredz grozījumus saistībā ar pienākumu pensiju fondam izstrādāt un publiskot iesaistīšanās politiku (politiku, kurā apraksta un skaidro kā pensiju fonds iesaistās tās akciju sabiedrības pārvaldībā, kurā tiek ieguldīti pensiju plāna aktīvi). Nolūkā sekmēt ilgtermiņa interešu ievērošanu attiecībā uz pensiju plāna aktīvu pārvaldību, grozījumi arī paredz pienākumu pensiju fondam publiskot noteiktu informāciju par līgumu, kas noslēgts ar līdzekļu pārvaldītāju, ja atbilstoši  pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs. Tāpat grozījumi paredz līdzekļu pārvaldītājam pienākumu atklāt pensiju fondam noteiktu informāciju par to, kā līdzekļu pārvaldītājs veicina pensiju fonda ilgtermiņa darbības rezultātus;  3) likumprojekts "Grozījumi Ieguldījumu pārvaldes sabiedrību likumā", kas paredz grozījumus saistībā ar pienākumu izstrādāt un publiskot iesaistīšanās politiku;  4) likumprojekts "Grozījumi Apdrošināšanas un pārapdrošināšanas sabiedrību likumā", kas pēc būtības paredz līdzīgus grozījumus, kādi plānoti likumā "Par privātajiem pensiju fondiem". Grozījumi paredz pienākumu apdrošināšanas un pārapdrošināšanas sabiedrībām, kuras tiesīgas nodarboties ar dzīvības apdrošināšanu vai pārapdrošināšanu, izstrādāt un publiskot iesaistīšanās politiku, kā arī sniegt noteiktu informāciju par līgumu ar līdzekļu pārvaldītāju, ja šīs apdrošināšanas un pārapdrošināšanas sabiedrības pašas neveic ieguldījumus, bet to ir uzticējušas veikt citai personai - līdzekļu pārvaldītājam;  5) likumprojekts "Grozījumi Alternatīvo ieguldījumu fondu un to pārvaldnieku likumā", kas paredz grozījumus saistībā ar pienākumu izstrādāt un publiskot iesaistīšanās politiku.  Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes Direktīvas (ES) 2017/828 (2017. gada 17. maijs), ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.  Direktīvas prasības ir jāievieš līdz 2019. gada 10. jūnijam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Lai būtu vieglāk atspoguļot atbilstību Direktīvas prasībām, tad 1. tabulā tiek lietota atsauce arī uz grozīto direktīvu - Eiropas Parlamenta un Padomes Direktīva 2007/36/EK (2007. gada 11. jūlijs) par biržu sarakstos iekļautu sabiedrību akcionāru konkrētu tiesību izmantošanu (turpmāk – Direktīva 2007/36/EK). |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes Direktīvas (ES) 2017/828 (2017. gada 17. maijs), ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Tiks precizēts atbilstoši projekta gala redakcijām | | | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | 1) Nav izmantota iespēja paredzēt procentuālo slieksni (Direktīvas 2007/36/EK 3.a panta 1. punkts), kas ļautu neidentificēt akcionārus, kas nepārsniedz šo slieksni. Ņemot vērā Latvijā reģistrētu sabiedrību akcionāru struktūru (lielai daļai akcionāru pieder niecīgs balsstiesīgo akciju skaits), kā arī vairumu citu dalībvalstu plānus neizmantot Direktīvā paredzēto izvēles iespēju, projekts paredz, ka tiesības identificēt sabiedrības akcionārus attieksies uz ikvienu akciju sabiedrības akcionāru neatkarīgi no tam piederošo balsstiesīgo akciju skaita.  2) Izmantota iespēja akciju sabiedrībai prasīt informāciju depozitārijam par akcionāru identifikāciju (Direktīvas 2007/36/EK 3.a panta 3. punkta trešā daļa). Šādu pieeju ir izvēlējusies lielākā daļa dalībvalstu. Centrālā vērtspapīru depozitārija noteikšana par atbildīgo attiecībā uz akcionāru identificējošās informācijas apkopošanu ir akciju sabiedrībai ērtākais un reālākais veids akcionāru noskaidrošanai  3) Nav izmantota iespēja akciju sabiedrībai vai tās pilnvarotajai personai tiesības prasīt starpniekam ziņot par nākamo starpnieku (Direktīvas 2007/36/EK 3.a panta 3. punkta ceturtā daļa). Šādu pieeju ir izvēlējusies lielākā daļa dalībvalstu.  4) Nav izmantota iespēja paredzēt konsultatīvu akcionāru sapulces balsojumu par atalgojuma politiku. Komerclikuma 268. panta pirmās daļas 11. punkts jau no 2008. gada 28. maija paredz, ka akcionāru sapulces balsojums par valdes un padomes locekļiem paredzētās atlīdzības noteikšanas vispārējiem principiem, veidiem un kritērijiem ir saistošs. Nav nekāda pamata samazināt jau esošas prasības, kas ir vērstas uz akcionāru interešu aizsardzību. Arī lielākā daļa citu dalībvalstu ir izvēlējusies saistošu, nevis konsultatīvu balsojumu.  5) Formāli nav izmantota iespēja paredzēt atkāpi no atalgojuma ziņojuma izskatīšanas akcionāru sapulcē maziem un vidēji lieliem uzņēmumiem (Direktīvas 2007/36/EK 9.b pants 4. punkts). Latvijā nav paredzēts “konsultatīvs balsojums”, tāpēc pēc būtības jebkura jautājuma izskatīšana akcionāru sapulcē, ja par to netiek pieņemts saistošs balsojums, ir uzskatāma gan par konsultatīvu balsojumu, gan par apspriešanu akcionāru sapulcē, jo akcionāriem jebkurā gadījumā ir iespēja gan izteikt viedokli un iebildumus, gan organizēt nesaistošu (indikatīvu) balsojumu.  6) Nav izmantota iespēja atļaut akcionāram, kurš ir saistītā puse, piedalīties balsojumā (Direktīvas 2007/36/EK 9.c pants 4. punkta ceturtā daļa), jo Latvijā šāds regulējums pastāv jau no 2012. gada (Komerclikuma 280. panta otrās daļas 5. punkts).  7) Izmantota iespēja paredzēt, ka nozīmīga apjoma saistīto pušu darījuma prasības attiecas arī uz “tipiskiem darījumiem” (Direktīvas 2007/36/EK 9.c pants 5. punkta otrā daļa). Latvija daļēji ir izvēlējusies Direktīvas piedāvāto stingrāko prasību. FITL regulējums jau šobrīd paredz, ka saistīto pušu darījuma publiskošanas prasība attiecas gan uz nozīmīga apjoma, gan netipiskiem darījumiem. Proti, nozīmīga apjoma darījumi tiek publiskoti arī tad, ja tie atbilst tirgus nosacījumiem. Savukārt padomes vai akcionāru sapulces piekrišana ir nepieciešama tikai netipiskiem darījumiem, bet neattiecas uz nozīmīgiem darījumiem.  8) Nav izmantota iespēja paredzēt saistīto pušu darījumu noslēgšanas atvieglojumus noteikta veida saistīto pušu darījumiem (Direktīvas 2007/36/EK 9.c pants 6. punkts). Ikviens šāds izņēmums samazina esošo akcionāru un potenciālo investoru tiesību aizsardzības līmeni. Vienlaikus paredzētie izņēmumi neattiecas uz parasto komercdarbību, jo ziņošanas pienākums ir tikai par nozīmīgiem darījumiem ar saistītajām pusēm. Turklāt Latvijā šāds regulējums pastāv jau no 2017. gada un praksē nav identificētas problēmas.  9) Nav izmantota iespēja paredzēt pienākumu obligāti sagatavot un publiskot ziņojumu par saistīto pušu darījumu (Direktīvas 2007/36/EK 9.c pants 3. punkts un 7. punkta 2. teikums), jo tas būtu papildu slogs akciju sabiedrībām un kavētu darījumu noslēgšanas procesu. Vienlaikus FITL 59.1panta piektā daļa un desmitās daļas 6. punkts paredz, ka akciju sabiedrībai ir pienākums publiskot ziņojumu, ja tāds tomēr ir. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada \_\_.\_\_\_\_\_\_ projekts tika publicēts Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekta izstrādē piedalījās Finanšu un kapitāla tirgus komisija, kā arī tika rīkotas sanāksmes ar Finanšu ministrijas, biržas (Nasdaq Riga) un Baltijas Korporatīvās pārvaldības institūta (BICG) pārstāvjiem. Projekts daļa par vadītāju atalgojumu un saistīto pušu darījumiem ir izskatīta arī Tieslietu ministrijas izveidotajā pastāvīgajā darba grupā Komerclikuma grozījumu izstrādei, kuras sastāvā ir komerctiesību eksperti un praktiķi, kā arī pārstāvji no sociālajiem partneriem.  Projekts 2018. gada \_\_.\_\_\_\_\_\_ tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektu līdz 2018. gada \_\_.\_\_\_\_\_\_\_. |
| 3. | Sabiedrības līdzdalības rezultāti | Līdz 2018. gada \_\_.\_\_\_\_\_ saņemti šādi priekšlikumi un komentāri par projektu: |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. |

Iesniedzējs:

Tieslietu ministrijas valsts sekretārs Raivis Kronbergs

Latkovskis 67036953

Aivars.Latkovskis@tm.gov.lv

Vecozols 67774941

Kaspars.Vecozols@fktk.lv